Anna Winge

Anna Jacobine Winge (født 24. mai 1860 i Christiania, død 16. juni 1921 i Kristiania) var en norsk sangpedagog, lyriker, barnebokforfatter. Hun gjorde seg mest bemerket med operaen Marisagnet, med musikk av Johannes Haarklou.

Liv og virke  
Anna Winge virket som sanglærer i sin fødeby Kristiania. Hun var elev av operasangeren Thorvald Lammers og av sangpedagogen Desirée Artôt de Padilla. Hun var med i Oratoriekoret Cæciliaforeningen fra oppstarten i 1879, og medvirket i 1880 ved fremførelsen av Luigi Cherubinis Requiem.

Hun utga år 1900 en samling barnerim tilegnet gudsønnen Michael Sars. Året etter utga hun eventyrboken Prinsesser og Trold og i 1907 utkom hennes Salmebog for børn til skolebrug. Salmeboken inneholder 182 salmer og religiøse sanger tilpasset ulike alderstrinn.

I 1909 fikk Anna Winge antatt sitt stykke Marisagnet ved Nationaltheatret. På hennes initiativ komponerte Johannes Haarklou musikken til denne operaen, som fikk sin urfremførelse 17. august 1910. Den ble oppført 16. ganger. Stykket bygger på syv bilder bygget over et motiv fra det 16. århundre, med fortellingen om Mari og hennes ulykkelige skjebne. Agnes Wollebæk fikk sin debut i hovedrollen.

Winge skrev blant annet også teksten til Tullemors vise, Barcarole (tilegnet Ida Basilier-Magelssen) og barnerimet Pus er borte, begge tonesatt av Mon Schjelderup. Sistnevnte var tilegnet Agnes Eugène-Hanssen. 

Anna Winge ble bisatt fra kapellet på Vår Frelsers Gravlund 20. juni 1921.

Familie 
Anna Winge var datter av overlege Peter Emanuel Winge og Catharine Elisabeth Welhaven. Moren var datter av dikteren Johan Sebastian Welhaven. Anna Winge forble ugift.

Bibliografi 
 1900: Barnerim – til min lille Gudsøn Michael Sars, med tegninger av Thorvald Torgersen, Cammermeyer, Kristiania
 1901: Prinsesser og Trold – Eventyr for Børn, Emil Ellingsen & Co., Kristiania
 1907: Salmebog for børn til skolebrug, Salmebogforlaget, Kristiania
 1910: Mari-sagnet – operatext i 7 billeder, musikk av Johannes Haarklou, Hausmann & Jensen, Kristiania

Referanser

Kilder 
 

Norske forfattere
Norske barnebokforfattere
Norske lyrikere
Norske musikkpedagoger
Norske sangere
Personer fra Oslo